Verskaffer sal beboet word oor duur maskersArgieffoto (Foto; Alexas_Fotos/Pixabay) Die Mededingingskommissie van Suid-Afrika het Woensdag ŉ Johannesburgse vervaardiger en verspreider van mediese produkte na die Mededingingstribunaal verwys weens verhoogde pryse tydens die afsonderingsperiode. Siyabulela Makunga, woordvoerder van die kommissie, het in ŉ verklaring gesê die kommissie het tydens ŉ ondersoek bevind LevTrade International het buitensporige pryse gehef op noodsaaklike goedere tot nadeel van klante en verbruikers. “Die kommissie het tydens ŉ ondersoek bevind dat LevTrade, voor die nasionale ramptoestand deur pres. Cyril Ramaphosa aangekondig is, maskers teen baie goedkoper pryse verkoop het. ŉ Boks van 20 maskers het op 14 Februarie 2020 R139-00 (BTW uitgesluit) gekos en op 26 Februarie 2020 het dit R170-00 (BTW uitgesluit) gekos. Dit is ŉ verhoging van 22%. Die prys is op 5 Maart 2020 verder verhoog tot R310-00 (BTW uitgesluit) – ŉ verhoging van 82%.” Dieselfde boks maskers het op 23 Maart R670-00 (BTW uitgesluit) gekos – ŉ verhoging van 116%. Hierdie verhoging verteenwoordig ŉ 76% verhoging in bruto prysopslag op 14 Februarie 2020 tot 748% op 23 Maart 2020. “Ons posisie oor verhogings is deurlopend om maatskappye te ontmoedig om hulself aan uitbuiting skuldig te maak wat betref noodsaaklike goedere tydens die pandemie. Die kommissie sal geen steen onaangeroer laat om seker te maak dat maatskappye, wat hulself hieraan skuldig maak, vervolg word nie,” het Tembinkosi Bonakele, mededingingskommissaris, bygevoeg. Die kommissie het die tribunaal versoek om LevTrade die maksimum boete op te lê.